CELEX: 32017D2224
Language: sl
Date: 2017-11-30 00:00:00
Title: Izvedbeni sklep Komisije (EU, Euratom) 2017/2224 z dne 30. novembra 2017 o spremembi Izvedbenega sklepa 2014/844/EU, Euratom o pooblastitvi Malte, da uporabi nekatere približne ocene za izračun osnove za lastna sredstva iz naslova DDV (notificirano pod dokumentarno številko C(2017) 7861)

2.12.2017   
            
            
               SL
            
            
               Uradni list Evropske unije
            
            
               L 318/37
            
         IZVEDBENI SKLEP KOMISIJE (EU, Euratom) 2017/2224
   z dne 30. novembra 2017
   o spremembi Izvedbenega sklepa 2014/844/EU, Euratom o pooblastitvi Malte, da uporabi nekatere približne ocene za izračun osnove za lastna sredstva iz naslova DDV
   
      
         (notificirano pod dokumentarno številko C(2017) 7861)
      
   
   (Besedilo v angleškem in malteškem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Pogodbe o ustanovitvi Evropske skupnosti za atomsko energijo,
   ob upoštevanju Uredbe Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (1), in zlasti druge alinee člena 6(3) Uredbe,
   po posvetovanju s Svetovalnim odborom za lastna sredstva,
   ob upoštevanju naslednjega:
   
               (1)
            
            
               V skladu s členom 387 Direktive Sveta 2006/112/ES (2) lahko Malta, pod pogoji, ki so v tej državi članici veljali na dan njenega pristopa, še naprej oprošča transakcije iz točke 9 dela B Priloge X k navedeni direktivi, dokler se ista oprostitev uporablja v eni od držav članic, ki je bila članica Skupnosti 30. aprila 2004. V skladu z navedenim členom je te transakcije treba upoštevati pri določitvi osnove za lastna sredstva iz naslova DDV.
            
         
               (2)
            
            
               Z Izvedbenim sklepom Komisije 2014/844/EU, Euratom (3) je Malta dobila pooblastilo, da uporabi fiksen odstotek vmesne osnove za izračun osnove za lastna sredstva iz naslova DDV za transakcije iz točk 8 in 10 dela B Priloge X k Direktivi 2006/112/ES glede javnega vodovoda in prevoza potnikov.
            
         
               (3)
            
            
               Malta je v dopisu z dne 25. aprila 2017 Komisijo zaprosila, da jo pooblasti za uporabo nekaterih približnih ocen za izračun osnove za lastna sredstva iz naslova DDV za transakcije iz točke 9 dela B Priloge X k Direktivi 2006/112/ES v zvezi z novimi zgradbami in zazidljivimi zemljišči. Pri izračunu nadomestila za dobavo novih objektov in predajo zazidljivih zemljišč Malta zazidljiva zemljišča oceni z dvakratno ceno novih objektov. Izračun natančne vrednosti za zazidljiva zemljišča bi vključeval upravne stroške, kar bi bilo neupravičeno v smislu učinka transakcije glede celotne osnove za lastna sredstva iz naslova DDV na Malti. Malto bi bilo zato treba pooblastiti, da pri novih objektih in zazidljivih zemljiščih uporabi približne ocene za izračun osnove za lastna sredstva iz naslova DDV.
            
         
               (4)
            
            
               Zaradi preglednosti in pravne varnosti je primerno veljavnost pooblastila časovno omejiti.
            
         
               (5)
            
            
               Izvedbeni sklep 2014/844/EU, Euratom bi bilo zato treba ustrezno spremeniti –
            
         SPREJELA NASLEDNJI SKLEP:
   Člen 1
   V Izvedbenem sklepu 2014/844/EU, Euratom se vstavi naslednji člen 2a:
   
      „Člen 2a
      Za namen izračuna osnove za lastna sredstva iz naslova DDV od 1. januarja 2017 do 31. decembra 2021 se Malta pooblasti, da za transakcije iz točke 9 dela B Priloge X k Direktivi Sveta 2006/112/ES uporabi približne ocene (novi objekti in zazidljiva zemljišča).“
   
   Člen 2
   Ta sklep je naslovljen na Republiko Malto.
   
      V Bruslju, 30. novembra 2017
      
         
            Za Komisijo
         
         Günther OETTINGER
         
            Član Komisije
         
      
   
   
      (1)  UL L 155, 7.6.1989, str. 9.
   
      (2)  Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).
   
      (3)  Izvedbeni sklep Komisije 2014/844/EU, Euratom z dne 26. novembra 2014 o pooblastitvi Malte, da pri izračunu osnove za lastna sredstva iz naslova DDV uporabi nekatere približne ocene (UL L 343, 28.11.2014, str. 33).